बड़हलगंज। पुलिस ने मुठभेड़ में हिस्ट्रीशीटर सदानंद समेत दो लोगों को गिरफ्तार कर बंधन बैंक कर्मचारी के साथ हुई लूट का पर्दाफाश किया। सीओ ने बताया कि मरकरी गांव के पास बंधन बैंक कर्मचारी के साथ बदमाशों ने असलहा सटाकर करीब 32 हजार रुपये लूटे थे। पुलिस ने चौरीचौरा के भोपा बाजार निवासी विजय मोदनवाल की तहरीर पर केस दर्ज किया था। मुखबिर से इंस्पेक्टर चंद्रभान सिंह को सूचना मिली की दो बाइक पर सवार पांच बदमाश आ रहे हैं। पुलिस ने टेडिया गांव के पास घेराबंदी की तो एक बदमाशों ने पुलिस टीम पर फायरिंग की। पुलिस ने दो बदमाशों को गिरफ्तार कर लिया, जबकि तीन चकमा देकर फरार हो गए। पकड़े गए बदमाशों की पहचान सदानंद और दुर्गेश यादव के रूप में हुई। सदानंद थाने का हिस्ट्रीशीटर है। फरार आरोपियों की पहचान जितेंद्र चौहान, पंकज कुमार राय और जयहिंद के रूप में हुई है। उनकी तलाश में पुलिस टीम लगी है।